Pielikums

Dobeles novada domes

2025. gada 27. marta

lēmumam Nr.107/5



LATVIJAS REPUBLIKA

**DOBELES NOVADA DOME**

Brīvības iela 17, Dobele, Dobeles novads, LV-3701

Tālr. 63707269, 63700137, 63720940, e-pasts dome@dobele.lv

APSTIPRINĀTS

ar Dobeles novada domes

2025. gada 27. marta

lēmumu Nr.107/5

**Dobeles novada jauniešu domes nolikums**

Izdots saskaņā ar

Jaunatnes likuma 5.panta 2.daļas 5.punktu un 6.daļu

1. **Vispārīgie noteikumi**
2. Dobeles novada jauniešu dome (turpmāk –DNJD) ir Dobeles novada domes (turpmāk – Dome) izveidota institūcija, kurā apvienojas Dobeles novada jaunieši, lai nodrošinātu Dobeles novada jauniešu interešu pārstāvniecību un vajadzību aizstāvību, piedāvātu dažādu jautājumu risinājumus no jauniešu skatupunkta, sagatavojot priekšlikumus Domei.
3. DNJD darbojas saskaņā ar Pašvaldību likumu, Jaunatnes likumu, Jaunatnes politikas pamatnostādnēm, šo nolikumu un citiem normatīvajiem aktiem.
4. DNJD darbību koordinē Dobeles novada pašvaldības (turpmāk – pašvaldība) atbalsta iestāde Dobeles Jaunatnes iniciatīvu un veselības centrs (turpmāk – DJIVC).
5. DNJD veic uzdevumus savas kompetences ietvaros, sadarbojoties ar valsts un pašvaldību institūcijām un citām fiziskām un juridiskām personām.
6. DNJD sadarbojas ar pašvaldības Jaunatnes lietu konsultatīvo komisiju (turpmāk – JLKK). DNJD par pieņemtajiem lēmumiem un izstrādātajiem priekšlikumiem regulāri informē DJIVC un JLKK.
7. Nolikums nosaka DNJD darbības mērķus, uzdevumus, funkcijas, tiesības, pienākumus un organizatorisko struktūru.
8. **DNJD darbības mērķi un uzdevumi**
9. DNJD darbības mērķi ir:
	1. sekmēt pašvaldības jauniešu sadarbību, pieredzes apmaiņu un iniciatīvas darbā ar jaunatni;
	2. nodrošināt Dobeles novada jauniešu interešu pārstāvniecību un aizstāvību, veicinot jauniešu personīgo izaugsmi un līdzdalību sociālajās, politiskajās, izglītības, kultūras un sporta norisēs vietējā un valsts mērogā.
10. DNJD uzdevumi ir:
	1. piedalīties jauniešu interešu un vajadzību izpētē un analizēšanā, izstrādāt priekšlikumus pašvaldības jauniešu dzīves kvalitātes uzlabošanai;
	2. veicināt pašvaldības jauniešu sadarbību un pieredzes apmaiņu;
	3. veicināt jauniešu sadarbību ar pašvaldību, skolēnu pašpārvaldēm, citām jauniešu domēm, institūcijām un organizācijām;
	4. līdzdarboties pašvaldības organizētajos pasākumos, kā arī pašiem organizēt dažāda rakstura pasākumus jauniešiem;
	5. izplatīt informāciju par jauniešiem piedāvātajām iespējām;
	6. iesaistīties pašvaldības darbā ar jaunatni un tā ietvaros organizētajos pasākumos, projektos un programmās;
	7. izskatīt ierosinājumus un priekšlikumus, kas saistīti ar jauniešu interešu un vajadzību īstenošanu Dobeles novadā un pārstāvēt novada jauniešu viedokli.
11. **DNJD struktūra un darba organizācija**
12. DNJD sastāvā brīvprātīgi darbojas ne mazāk kā 15 (piecpadsmit) Dobeles novada aktīvie jaunieši vecumā no 13- 25 gadiem, kuriem tiek piešķirtas balsstiesības un kuri ir izteikuši vēlmi pārstāvēt savu izglītības iestādi vai jaunatnes organizāciju, darboties jauniešu un novada interesēs, pilnveidot sevi un uzlabot jauniešu situāciju pašvaldībā.
13. DNJD sastāvā tiek aicināti Dobeles novada jaunieši, izglītības iestāžu pašpārvalžu pārstāvji, jauniešu organizāciju pārstāvji, iniciatīvu grupu pārstāvji un studējošie jaunieši.
14. Pieteikumus dalībai DNJD pretendenti var iesniegt jebkurā laikā, elektroniski nosūtot tos uz e-pasta adresi dobelesnovadajauniesudome@gmail.com vai iesniedzot personīgi DJIVC. Pretendents pieteikumā norāda savu motivāciju dalībai DNJD. DNJD pieteikumus izskata un apstiprina nākamajā DNJD sēdē.
15. DNJD no sava vidus ievēlē DNJD valdi 5 (piecu) cilvēku sastāvā, kas sastāv no valdes priekšsēdētāja, valdes priekšsēdētāja vietnieka, sekretāra, sabiedrisko attiecību speciālista, multimediju dizaina speciālista.
16. DNJD valdes sastāvu pēc valdes vēlēšanām apstiprina DJIVC vadītāja.
17. Lai nodrošinātu DNJD darbības nepārtrauktību, katra kalendārā gada septembrī DNJD izsludina termiņu kandidatūru pieteikšanai DNJD valdes vēlēšanām.
18. DNJD valdes vēlēšanas notiek katru gadu novembrī. Vēlēšanu norises datumu DNJD izsludina katra gada septembrī.
19. DNJD valdi apstiprina uz 1 (vienu) gadu saskaņā ar valdes vēlēšanu rezultātiem.
20. DNJD loceklis var tikt izslēgts no DNJD sastāva:
	1. pēc paša DNJD locekļa paša vēlēšanās;
	2. pēc DNJD locekļu balsojuma, kas ierosināts ar pamatotu iemeslu;
	3. ja bez attaisnojoša iemesla nav ieradies uz 3 (trīs) DNJD sēdēm;
	4. ja dalību DNJD negodprātīgi izmanto kā attaisnojumu izglītības iestādes neapmeklēšanai;
	5. ja klaji pārkāpj DNJD nolikumu un DJIVC iekšējās kārtības noteikumus.
21. DNJD darbu koordinē un vada DNJD valdes priekšsēdētājs.
22. DNJD sēdes notiek vismaz vienu reizi mēnesī, nepieciešamības gadījumā var tikt sasauktas ārkārtas sēdes.
23. DNJD priekšsēdētāja prombūtnes laikā tā pienākumus veic priekšsēdētāja vietnieks.
24. DNJD sēdes protokolē DNJD sekretārs.
25. DNJD sēdēs, neskaitot DNJD locekļus, var piedalīties DJIVC darba ar jaunatni speciālisti, JLKK un pašvaldības pārstāvji un citas uzaicinātās personas, kā arī ikviens, kas vēlas brīvprātīgi tajās piedalīties.
26. **Lēmumu pieņemšanas kārtība**
27. Lēmumus DNJD pieņem balsojot.
28. Balsošana notiek atklāti vai aizklāti, iepriekš par to vienojoties.
29. DNJD ir tiesīga pieņemt lēmumus, ja tās sēdē piedalās ne mazāk kā 8 (astoņi) DNJD locekļi.
30. DNJD lēmumus pieņem ar klātesošo DNJD dalībnieku vairākumu.
31. Ja balsošanas rezultātā balsu skaits ir vienāds, izšķirošā ir DNJD priekšsēdētāja balss.
32. **DNJD tiesības, pienākumi un atbildība**
33. DNJD ir tiesības:
	1. piedalīties JLKK sēdēs;
	2. saņemt no pašvaldības institūcijām informāciju par DNJD kompetencē esošajiem jautājumiem;
	3. risināt ar pašvaldības jaunatni saistītos jautājumus un virzīt tos izskatīšanai pašvaldības JLKK un Domē.
	4. izteikt priekšlikumus par pašvaldības budžeta līdzekļu sadali, nosakot prioritātes ar jauniešiem saistītās jomās.
	5. sniegt informāciju par DNJD darbu masu informācijas līdzekļos.
34. DNJD pienākumi ir:
	1. izzināt, pētīt un analizēt Dobeles novada jauniešu vēlmes, vajadzības un iespējas sociālajā, politiskajā, izglītības, kultūras un sporta jomā;
	2. izstrādāt un iesniegt priekšlikumus par sportu un veselīgu dzīvesveidu veicinošiem pasākumiem, par jauniešu vēlmēm un vajadzībām kultūras jomā, par jauniešu interesēm un vēlmēm neformālās un interešu izglītības jomā Dobeles novadā;
	3. pārzināt un popularizēt jaunatnes aktivitāšu piedāvājumu Dobeles novadā;
	4. pārstāvēt DNJD pašvaldības un citu organizāciju rīkotajos pasākumos jauniešiem;
	5. sadarboties ar skolēnu pašpārvaldēm un veikt jauniešu aptaujas skolās;
	6. informēt Dobeles novada jauniešus par viņiem piedāvātajām iespējām Dobeles novadā;
	7. veicināt sadarbību ar novada iestādēm un institūcijām savas kompetences ietvaros.
35. DNJD dalībnieku pienākumi:
	1. katrs dalībnieks ir atbildīgs par viņam uzticēto, noteikto pienākumu, godprātīgu izpildi, ir atbildīgs par DNJD sēžu, organizēto pasākumu apmeklējumu un tēla veidošanu;
	2. darbs DNJD nedrīkst traucēt vai ietekmēt izglītības iestādes apmeklējumu, kā arī sekmes.
36. DNJD dalībnieku atbildība:
	1. dalībnieki ir atbildīgi par viņiem uzticēto pienākumu godprātīgu izpildi un tiesību realizāciju;
	2. dalībnieki ir atbildīgi par informācijas konfidencialitātes ievērošanu.
37. **DNJD sēdes un darba kārtība**
38. DNJD sēdes norises vietu un darba kārtību nosaka DNJD priekšsēdētājs vai DJIVC darba ar jaunatni speciālisti, un informē DNJD locekļus ne vēlāk kā 3 (trīs) darba dienu laikā pirms sēdes.
39. DNJD sēdes tiek protokolētas. Protokolā atspoguļo DNJD sēdes norisi un pieņemtos lēmumus. Protokolu paraksta sēdes vadītājs un sekretārs.
40. DNJD priekšsēdētājs ir atbildīgs par DNJD darbu, vada sēdes, pārstāv DNJD dažādos pasākumos, ir informēts par jauniešu aktivitātēm novadā, līdzdarbojas dažādos projektos kuros pārstāv DNJD intereses un viedokļus.
41. DNJD priekšsēdētāja vietnieks ir atbildīgs par DNJD darbu un vada sēdes priekšsēdētāja prombūtnes laikā, pārstāv DNJD dažādos pasākumos, ir informēts par jauniešu aktivitātēm novadā, līdzdarbojas dažādos projektos kuros pārstāv DNJD intereses un viedokļus.
42. DNJD sabiedrisko attiecību speciālists sagatavo preses relīzes par DNJD pasākumiem un sēdēm, sniedz informāciju medijiem, atbild par DNJD sociālo tīklu profiliem, kontaktējas ar sadarbības partneriem u.c..
43. DNJD sekretārs noformē protokolu, kuru 5 (piecu) darba dienu laikā iesniedz pašvaldības Jaunatnes lietu speciālistam, sagatavo projektu pieteikumus, pasākumu tāmes, kā arī atbild par DNJD dokumentāciju.
44. DNJD multimediju dizaina speciālists sagatavo vizuālos materiālus DNJD profiliem sociālajos medijos, veido afišas, veic pasākumu fotografēšanu un filmēšanu, veic iegūto foto un video attēlu apstrādi.
45. DNJD ir tiesīga izveidot atsevišķu aktivitāšu darba grupas, kuru sastāvā ir jaunieši, kuri nav DNJD locekļi.
46. Darba grupas sagatavo priekšlikumus, kurus izskata DNJD.
47. **DNJD finansējums**
48. Finansējums DNJD pasākumiem tiek piešķirts no DJIVC pamatbudžeta līdzekļiem šiem mērķiem paredzētā budžeta ietvaros.
49. DNJD katra kalendārā gada oktobrī sagatavo DNJD pasākumu budžeta tāmi nākamajam gadam un iesniedz to DJIVC.
50. DNJD finansējuma tāmes izpildi kontrolē DJIVC.
51. DNJD ar DJIVC saskaņo konkrēta pasākuma izdevumu tāmi un pēc pasākuma norises iesniedz izdevumu norakstīšanas aktu DJIVC noteiktā kārtībā.
52. Finansējumus DNJD darbības nodrošināšanai un iniciatīvām var tikt piesaistīts, piedaloties projektu konkursos un piesaistot sponsorus un atbalstītājus.
53. **Noslēguma jautājumi**
54. DNJD nolikumu un tā grozījumus apstiprina Dome.
55. Dome var lemt par DNJD darbības izbeigšanu, ja to ierosina DNJD valde vai DJIVC vadītāja.

Domes priekšsēdētājs I.Gorskis